III มั่นใจรายได้ปี 64 โตกว่าเท่าตัว เดินหน้าธุรกิจขนส่ง “วัคซีน” เสริมแกร่ง!
III เดินหน้าจับมือพันธมิตรขยายตลาด-บริการครบวงจร รองรับดีมานด์ที่มีความหลากหลายมากขึ้นทั้งทางอากาศ ทางน้ำและทางบก พร้อมรุกตลาดขนส่งวัคซีนในภูมิภาค มั่นใจรายได้ปี 64 โตแรงกว่าเท่าตัว
26 ส.ค. 2564

นายทิพย์ ดาลาล ประธานเจ้าหน้าที่บริหาร บริษัท ทริพเพิล ไอ โลจิสติกส์ จำกัด (มหาชน) หรือ III เปิดเผยข้อมูลภาพรวมของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย ในวันที่ 25 ส.ค.2564 ว่า บริษัทฯมั่นใจรายได้ปีนี้จะเติบโตมากกว่า 100% จากปีก่อนที่มีรายได้ 1,607 ล้านบาท หลังจากครึ่งปีแรกทำรายได้ไปแล้ว 1,274 ล้านบาท เป็นการเติบโตจากทุกธุรกิจ ไม่ว่าจะเป็นธุรกิจขนส่งทางอากาศ (Airfreight) ที่มีการวางแผนเพิ่มบริการขนส่งแบบ Cargo Flight ในไตรมาส 4/2564 และบริษัทฯยังคาดว่าสายการบินภายในประเทศจะทยอยกลับมาให้บริการตามปกติได้ในไตรมาส 4/2564 ส่วนสายการบินระหว่างประเทศจะทยอยกลับมาในไตรมาส 1-2/2565 ซึ่งถ้าหากมีเที่ยวบินมากขึ้นก็จะเกิดการขนส่งทางอากาศมากขึ้นอีกด้วย
ขณะเดียวกันบริษัทฯยังเดินหน้าพัฒนาบริการโลจิสติกส์แบบควบคุมอุณหภูมิ โดยร่วมมือกับพันธมิตรจากประเทศสิงคโปร์อย่าง Cool Chain Logistics เพื่อรองรับกลุ่มสินค้าประเภทยา อุปกรณ์การแพทย์ และวัคซีนที่ปัจจุบันมีตลาดที่ใหญ่และมีความต้องการสูง บริษัทจึงมองว่าจะสามารถเติบโตได้อีกมากในอนาคต
ด้านธุรกิจขนส่งทางเรือ (Seafreight) ได้มีการขยายบริการเส้นทางเดินเรือไปยังประเทศใหม่ๆ รวมถึงพันธมิตรอย่าง CK Line ได้เพิ่มจำนวนเรือมากขึ้นตั้งแต่ปลายเดือนมิ.ย. ซึ่งทำให้ Capacity ของบริษัทฯเพิ่มขึ้นราว 40%
สำหรับธุรกิจโลจิสติกส์สำหรับสินค้าอันตรายและเคมีภัณฑ์ (Chemical) ขณะนี้คลังสินค้ามีพื้นที่กว่า 25,000 ตารางเมตรเพื่อรองรับการเก็บสินค้า ปัจจุบันใช้ไปแล้วกว่า 90% จึงมีแผนการขยายพื้นที่เพิ่มเพื่อรองรับกับความต้องการที่มากขึ้น หลังจากมีข่าวเกี่ยวกับเพลิงไหม้โรงงานเคมีภัณฑ์ ทำให้ผู้ประกอบการตื่นตัวและหันมาให้ความสำคัญกับการเก็บสินค้าดังกล่าวมากขึ้น
อย่างไรก็ดีบริษัทฯยังเดินหน้าธุรกิจการขนส่งภายในประเทศหลังจากเข้าถือหุ้น 38% ในบริษัท A.T.P. Friends Services หรือ Shipsmile ซึ่งตั้งเป้าขยายให้ได้มากกว่า 3,000 สาขาภายในปีนี้ รวมไปถึงเพิ่มบริการ Counter Service ในแต่ละสาขาเพื่ออำนวยความสะดวกให้ลูกค้าอีกด้วย อีกทั้งทาง Kerry Express ก็ยังใช้ Shipsmile เป็นจุดรับสินค้า
นอกจากนี้ยังร่วมมือกับพันธมิตรที่เป็นบริษัทสตาร์ทอัพอย่าง Makesend ซึ่งเป็นบริษัทโลจิสติกส์ที่ให้บริการขนส่งแบบ Sameday อีกด้วย
“เป้าหมายของบริษัทฯคือต้องการเป็นบริษัทฯระดับภูมิภาค และเราก็จะใช้ตัวธุรกิจการขนส่งสินค้าทางอากาศซึ่งเป็นตัวธุรกิจหลักของเราอย่างหนึ่งใช้เป็นจุดแข็งในการขยายเครือข่าย ขยายสำนักงาน ขยายตลาด ให้เข้าสู่ภูระดับมิภาคตามแผนของเรา ” นายทิพย์ กล่าว
 